Arabia Saudite drejton fushatën ajrore ndaj rebelëve në Jemen
Jordania, Egjipti dhe Sudani konfirmuan pjesëmarrjen në sulmet ajrore kundër rebelëve Houthi
Avionët luftarakë sauditë sot kryen sot sulme të reja ajrore kundër rebelëve Houthi në Jemen. Vendet Gjirit Arabik dhe të tjerët në rajon po përpiqen të ndihmojnë presidentin e Jemenit Abd-Rabbu Mansour Hadi, i cili ka përkrahjen e komunitetit ndërkombëtar. Jordania, Egjipti dhe Sudani konfirmuan se forcat e tyre kanë marrë pjesë në këtë operacion, ndërsa ministria e jashtme e Pakistanit tha se është duke shqyrtuar një kërkesë nga Arabia Saudite për të dërguar trupa. Kanali televiziv al-Arabiya në pronësi të Arabisë Saudite tha se Arabia Saudite ka premtuar 150 mijë ushtarë dhe 100 avionë luftarakë për operacionet në Jemen. Imazhe të shkatërrimit dhe viktimave nga shpërthimet filluan të dalin sot disa orë pas sulmeve që filluan një ditë më parë. Ambasadori saudit në Shtetet e Bashkuara tha mbrëmë se dështimi i Jemenit nuk mund të lejohet. Rebelët morën nën kontroll një bazë ajrore në Jemenin jugor të mërkurën dhe më vonë bombarduan kompleksin presidencial në qytetin e afërt të Adenit. Zyrtarët thanë se zoti Hadi ishte larguar nga ajo zonë, dhe vendndodhja e tij sot nuk është bërë publike. Ministri i Jashtëm i Jemenit thotë se kontrolli i Jemenit nga militantët mund të ketë pasoja të mëdha për rajonin. Grupi Houthi, i cili besohet se ka mbështetjen e Iranit, ka marrë nën kontroll kryeqytetin e vendit dhe po lufton myslimanët e sektit suni dhe fise të tjera në përpjekjet për të zgjeruar autoritetin e tyre në të gjithë pjesën tjetër të vendit.